SPOROČILO ZA JAVNOST

**112. redna seja Vlade Republike Slovenije**

29. januar 2022

**Vlada sprejela predlog Zakona o nujnih ukrepih za omilitev posledic zaradi vpliva visokih cen energentov**

Zaradi naraščanja socialnih stisk prebivalstva zaradi vpliva visokih cen energentov je vlada sprejela nov zakon z nujnimi ukrepi, ki bodo omilili posledice na področju socialnega varstva, pravic iz javnih sredstev in davkov.

S predlogom zakona se sprejemajo ukrepi, ki bodo omilili posledice in vpliv zaradi visokih cen energentov na področju energetike, socialnega varstva in pravic iz javnih sredstev.

1. **zaradi izboljšanja socialne varnosti ranljivih skupin se določi izplačilo enkratnega solidarnostnega dodatka v višini 150 evrov za namen odprave posledic povečanja cen energentov**

Upravičenci:

- upokojenci, katerih prejemek je za mesec december 2021 znašal 1000 evrov ali manj,

- upravičenci do nadomestila za invalidnost za mesec december 2021 po zakonu, ki ureja socialno vključevanje invalidov,

- prejemniki denarne socialne pomoči ali varstvenega dodatka za mesec december 2021,

- upravičenci do otroškega dodatka od prvega do vključno šestega dohodkovnega razreda za mesec december 2021,

- upravičenci do dodatka za veliko družino za leto 2021,

- rejniki, ki so imeli v decembru 2021 sklenjeno vsaj eno rejniško pogodbo v skladu z določbami zakona, ki ureja izvajanje rejniške dejavnosti.

Do solidarnostnega dodatka so upravičenci upravičeni le enkrat. Upravičenci, ki so upravičeni do dodatka za veliko družino za štiri ali več otrok za leto 2021, so poleg dodatka v višini 150 evrov, upravičeni do dodatnega dodatka v višini 50 evrov.

Enkraten solidarnostni dodatek se izplača najkasneje do 15. aprila 2022, sredstva pa se zagotovijo iz Sklada za podnebne spremembe.

Skupaj: cca. 710.000 upravičencev (brez upoštevanja podvajanj)

1. **Začasna oprostitev plačila prispevka za zagotavljanje podpor proizvodnji električne energije v soproizvodnji z visokim izkoristkom in iz obnovljivih virov energije za gospodinjske odjemalce in za odjemalce na NN brez merjenja moči**

S tem zakonom se začasno določi oprostitev plačila prispevka za zagotavljanje podpor proizvodnji energije v soproizvodnji z visokim izkoristkom in iz obnovljivih virov energije za končne odjemalce odjemne skupine na nizki napetosti brez merjenja moči in gospodinjske odjemalce električne energije. Ukrep velja od 1. februarja 2022 do 30. aprila 2022.

Ocena učinka na gospodinjstva:

|  |  |  |
| --- | --- | --- |
| Obračunska moč / kW | mesečni znesek brez DDV /€ | mesečni znesek z DDV / € |
| 3 | 2,22 | 2,7 |
| 7 | 5,17 | 6,31 |
| 10 | 7,39 | 9,02 |

Ocena mesečnega učinka na odjemalce odjemne skupine NN brez merjenja moči: do 40.7 EUR brez DDV oz. 49,67 EUR z DDV za obračunsko moč 41 kW.

1. **Znižanje omrežnine za obračunsko moč in prevzeto delovno energijo ter donosnost distribucijskega operaterja**

Tarifne postavke za distribucijskega operaterja za obračunsko moč in prevzeto delovno energijo za vse odjemne skupine se znižajo na nič. Ukrep velja od 1. februarja 2022 do 30. aprila 2022.

1. **Izenačitev pravic vseh gospodinjskih odjemalcev zemeljskega plina**

Etažni lastniki posameznih stanovanj v večstanovanjskih stavbah, ki svoja stanovanja ogrevajo s toploto iz skupnih kurilnic na zemeljski plin za eno ali več večstanovanjskih stavb, pri čemer so gospodinjski odjemalci solastniki skupnih kotlovnic za eno ali več večstanovanjskih stavb, imajo pri nakupu plina za te skupne kurilnice vse pravice v zvezi z nakupnimi pogoji zemeljskega plina, kot jih imajo gospodinjski odjemalci zemeljskega plina, ki kupujejo zemeljski plin za svojo lastno rabo. Etažni lastniki pravic ne morejo uveljavljati individualno, temveč skupaj na skupnem odjemnem mestu.

Ukrep velja od 1. februarja 2022 do 30. aprila 2023.

Vir: Ministrstvo za infrastrukturo

**Vlada namenja 70 milijonov evrov za pomoč gospodarstvu in kmetijstvu zaradi višjih cen energentov**

Vlada je določila besedilo predloga Zakona o ukrepih za omilitev posledic dviga cen energentov v gospodarstvu in kmetijstvu, ki ga bo v sprejetje Državnemu zboru Republike Slovenije poslala po nujnem postopku.

Vlada z zakonom ureja pomoč gospodarstvu in kmetijstvu, zlasti pa energetsko intenzivnim podjetjem, ki so utrpela največjo škodo zaradi povišanja cen energentov. V ta namen zagotavlja 70 milijonov evrov.

Upravičenci do pomoči so pravne ali fizične osebe, ki v Sloveniji od 1. decembra 2021 opravljajo gospodarsko dejavnost, imajo vsaj pet zaposlenih in so imele v strukturi poslovnih odhodkov v letu 2019 vsaj 5 % stroškov energije in hkrati vsaj 10.000 evrov stroškov za ta namen. V kolikor te pravne in fizične osebe niso bile v omenjenem poslovnem letu v težavah in jim bodo stroški za energijo v letu 2022 v primerjavi z lanskim letom narasli za več kot 30 %, bodo lahko preko informacijskega sistema Finančne uprave Republike Slovenije zaprosile za državno pomoč. Izjavo bo potrebno predložiti do konca marca, pomoč pa bo izplačana v enkratnem znesku do 20. aprila 2022.

Če bo upravičenec naknadno ugotovil, da je zahteval previsok znesek, bo o tem obvestil Finančno upravo Republike Slovenije do 31. januarja 2023 in vrnil sredstva, nad čemer bo nadzor izvajala Finančna uprava. Višina pomoči ne bo smela presegati 60 % nastale škode zaradi povišanja cen energentov.

Vir: Ministrstvo za gospodarski razvoj in tehnologijo

**Vlada višje cene energentov naslavlja tudi z nižanjem trošarine za električno energijo**

Vlada je na današnji redni seji izdala uredbo, s katero se bodo za polovico nižji zneski trošarine za električno energijo uporabljali že od 1. februarja.

Vlada je izdala Uredbo o določitvi zneska trošarine za električno energijo, ki predstavlja del ukrepov za naslavljanje višjih cen energentov. V skladu z Zakonom o trošarinah se trošarina za električno energijo plačuje v absolutnem znesku, ki je določena za štiri stopnje, glede na letno količino odjema električne energije. Trošarinski zavezanec mora pri obračunu trošarine upoštevati zneske trošarine, ki veljajo na dan nastanka obveznosti za plačilo trošarine. Zakon o trošarinah daje vladi pooblastilo za zmanjšanje ali povečanje trošarine, v skladu z ekonomsko politiko države.

Vlada z uredbo znižuje trošarino za električno energijo s 3,05 evra na MWh na 1,525 evra na MWh za I., II. in III. stopnjo odjema električne energije ter z 1,8 evra na MWh na 0,9 evra na MWh za IV. stopnjo odjema. Uredba določa, da se znižani znesek trošarine za električno energijo uporablja od 1. februarja do 30. aprila 2022.

V spodnji tabeli so navedeni novi zneski trošarine glede na količino odjema električne energije.

|  |
| --- |
| evrov |
| I. stopnja od 0 do 20 MWh/leto | 1,525 |
| II. stopnja od 20 MWh do 160 MWh/leto   | 1,525 |
| III. stopnja od 160 MWh do 10.000 MWh/leto | 1,525 |
| IV. stopnja nad 10.000 MWh/leto    | 0,90 |

Vir: Ministrstvo za finance

**Vlada znižuje trošarine za energente**

Vlada je danes izdala Uredbo o spremembah Uredbe o določitvi zneska trošarine za energente. Gre za enega od interventnih ukrepov za naslavljanje višjih cen energentov. Z uredbo znižujemo trošarine od neosvinčenega bencina, plinskega olja za gorivo za pogonski namen, plinskega olja za gorivo za ogrevanje in zemeljskega plina za gorivo za ogrevanje.

Trošarina od energentov se skladno z Zakonom o trošarinah plačuje v absolutnem znesku, ki je določen za posamezno vrsto izdelka, in različno glede na namen (za ogrevanje ali pogon).

Z izdano uredbo se tako trošarina:

* za bencine zniža s 0,37701 evra/liter na 0,35901 evra/liter oziroma za 0,018 evra/liter;
* za plinsko olje za pogon zniža z 0,38767 evra/liter na 0,330 evra/liter oziroma za 0,0576 evra/liter;
* za plinsko olje za gorivo za ogrevanje zniža z 0,15750 evra/liter na 0,07875 evra/liter oziroma za 0,07875 evra/liter;
* za zemeljski plin za gorivo za ogrevanje zniža z 0,0184 evra za kubični meter na 0,0092 evra za kubični meter oziroma za 0,0092 evra za kubični meter.

Uredba začne veljati 1. februarja 2022 in velja do 30. aprila 2022.

Vir: Ministrstvo za finance

**Sklep o soglasju k vsebini razpisa za vpis v dodiplomske in enovite magistrske študijske programe v študijskem letu 2022/2023**

Vlada je dala soglasje k vsebini razpisa za vpis v dodiplomske in enovite magistrske študijske programe za študijsko leto 2022/2023. Značilnost razpisa je, da univerze oziroma fakultete postopoma prilagajajo razpisna mesta potrebam po diplomantih. Razpisna mesta je povečala Univerza v Ljubljani na Fakulteti za elektrotehniko v dveh programih, na Filozofski fakulteti (nov univerzitetni program Portugalski jezik in književnost) in na Pravni Fakulteti. Univerza v Mariboru je razpisna mesta povečala na Fakulteti za strojništvo in Fakulteti za gradbeništvo, prometno in inženirstvo in arhitekturo, Univerza na Primorskem pa na Fakulteti za vede o zdravju. Vpisna mesta sta povečali tudi Fakulteta za zdravstvo Angele Boškin in Fakulteta za informacijske študije v Novem mestu.

Za študijsko leto 2022/2023 bo na voljo skupaj **19.541** vpisnih mest za vpis v 1. letnik za redni in izredni študij, in sicer **16.377** mest za državljane Republike Slovenije in državljane držav članic Evropske unije (EU) , **1.061** mest za Slovence brez slovenskega državljanstva in **2.053 mest za** tujce, ki prihajajo iz držav, ki niso članice EU.

Vpisna mesta za študijsko leto 2022/2023 razpisujejo naslednji visokošolski zavodi: 5 javnih visokošolskih zavodov – Univerza v Ljubljani, Univerza v Mariboru, Univerza na Primorskem, Fakulteta za informacijske študije v Novem mestu (FIŠ) in Visoka šola za upravljanje podeželja Grm Novo mesto (ta bo kot javni visokošolski zavod v prihodnjem študijskem letu vpisoval študente le v primeru, da bodo pravočasno speljani vsi postopki za začetek opravljanja dejavnosti), ter 10 zasebnih visokošolskih zavodov s koncesijo: Univerza v Novi Gorici, Nova Univerza, Univerza v Novem mestu, Fakulteta za dizajn, Fakulteta za tehnologijo polimerov, Fakulteta za uporabne družbene študije v Novi Gorici. Fakulteta za zdravstvo Angele Boškin, Gea College – Fakulteta za podjetništvo, Mednarodna fakulteta za družbene in poslovne študije ter Visoka šola za varstvo okolja.

Tabela: Zbirni pregled vpisnih mest za dodiplomski študij v študijskem letu 2022/23

|  |  |  |  |
| --- | --- | --- | --- |
| **Visokošolski zavod** | **Državljani Republike Slovenije in državljani članic EU** | **Slovenci brez slovenskega državljanstva** | **Tujci iz držav, ki niso članice EU** |
| **Redni** | **Izredni** | **Skupaj** | **Redni** | **Izredni** | **Skupaj** | **Redni** | **Izredni** | **Skupaj** |
| UL | 8.112 | 872 | 8.984 | 356 | 63 | 419 | 682 | 100 | 782 |
| UM | 3.742 | 785 | 4.527 | 308 | 128 | 436 | 533 | 330 | 863 |
| UP | 1.189 | 320 | 1.509 | 65 | 14 | 79 | 200 | 35 | 235 |
| FIŠ | 120 | 80 | 200 | 12 | 21 | 33 | 12 | 19 | 31 |
| VŠ GRM | 60 | 60 | 120 | 30 | 30 | 60 | 12 | 30 | 42 |
| UNG | 205 | /  | 205 | 12 | /  | 12 | 34 | /  | 34 |
| NU | 127 | /  | 127 | 0 | /  | 0 | 13 | /  | 13 |
| UNM | 232 | /  | 232 | 8 | /  | 8 | 22 | /  | 22 |
| Zasebni samostojni visokošolski zavodi s koncesioniranimi študijskimi programi\* | 473 | /  | 473 | 14 | /  | 14 | 31 | /  | 31 |
| **Skupaj** | **14.260** | **2.117** | **16.377** | **805** | **256** | **1.061** | **1.539** | **514** | **2.053** |

Opomba:

Vpisno mesto za dvopredmetne študijske programe je upoštevano kot 0,5.

(\*) Koncesioniranim študijskim programom Vlada Republike Slovenije daje soglasje samo k vpisnim mestom za redni študij. Zato pri UNG, NU, UNM in zasebnih samostojnih visokošolskih zavodih ni podatka za izredni študij.

Vir: Ministrstvo za izobraževanje, znanost in šport

**Vlada sprejela Izhodišča za pogajanja za sklenitev Aneksa h Kolektivni pogodbi za zaposlene v zdravstveni negi ter dejavnosti zdravstva in socialnega varstva Slovenije**

Vlada je sprejela Izhodišča za pogajanja za sklenitev Aneksa h Kolektivni pogodbe za zaposlene v zdravstveni negi in Aneksa h Kolektivni pogodbi za dejavnost zdravstva in socialnega varstva Slovenije, ter pooblastila Pogajalsko skupino za pogajanja.

V okviru predhodnih pogajanj je bil dne 18. 11. 21 sklenjen Dogovor o nujnih ukrepih na področju plač v dejavnosti zdravstva in socialnega varstva in nadaljevanju pogajanj (v nadaljnjem besedilu: Dogovor) v katerem sta vladna in sindikalna stran med drugim soglašali, da bosta najkasneje do 15. 1. 2022 pričeli pogajanja o novih uvrstitvah delovnih mest v dejavnosti zdravstva in socialnega varstva oziroma v zdravstveni negi, s katerimi bi se zaradi enotnosti plač v javnem sektorju odpravila nesorazmerja pri vrednotenju med posameznimi delovnimi mesti in poklicnimi skupinami, vključno s plačno skupino J, ki so nastala v okviru teh ali predhodnih pogajanj, z namenom, da se pogajanja zaključijo do 24. aprila 2022. Podpisniki so bili soglasni, da si bodo v zgoraj navedenih pogajanjih prizadevali tudi za določitev kriterijev za zasedbo delovnih mest.

Glede na naravo pogajanj na področju zdravstva in socialnega varstva, je nekaj vsebinskih področij ostalo neurejenih, prav tako pa so se pokazale anomalije na področju zdravstvene nege in socialnega varstva, kar je možno obravnavati z nadaljevanjem pogajanj.

Vodilna usmeritev predhodnih pogajanj v letu 2021 je bila, da se najprej odpravijo razlike tam, kjer je bilo v zadnjih letih največ teženj in razlogov za odhode v zdravstvu. Obe pogajalski skupini sta se zavedali, da se bodo z implementiranimi rešitvami povzročila določena plačna nesorazmerja, hkrati pa sta obe strani podpisali zavezo, da se bodo glede novih uvrstitev delovnih mest v dejavnosti zdravstva in socialnega varstva oziroma v zdravstveni negi, s katerimi bi se zaradi enotnosti plač v javnem sektorju odpravila nesorazmerja pri vrednotenju med posameznimi delovnimi mesti in poklicnimi skupinami, ki so nastala v okviru teh ali predhodnih pogajanj, pričela nova pogajanja.

Vir: Ministrstvo za zdravje

**Že upokojeni bodo zaradi trenutnih potreb na trgu dela lahko delali več**

Vlada je na današnji seji sprejela predlog Zakona o interventnih ukrepih za podporo trgu dela in ga posreduje v obravnavo Državnemu zboru Republike Slovenije po nujnem postopku.

S predlaganim Zakonom o interventnih ukrepih za podporo trgu dela se rešuje posledice obsežne bolniške odsotnosti zaposlenih ter odsotnosti zaradi odrejenih karanten tako zaposlenih kot njihovih družinskih članov. Tako nastale odsotnosti, ki se izražajo v pomanjkanju delovne sile, se lahko začasno omili s povečanim obsegom občasnega in začasnega dela upokojencev, ki ga ureja Zakon o urejanju trga dela (ZUTD).

Veljavni zakon določa, da začasno ali občasno delo lahko upokojenec opravlja v obsegu največ 60 ur v koledarskem mesecu, pri čemer neizkoriščenih ur ni mogoče prenašati v naslednji koledarski mesec . Ne glede na navedeno lahko upokojenec opravlja začasno ali občasno delo tudi največ 90 ur v koledarskem mesecu, vendar največ trikrat v koledarskem letu, pri čemer seštevek ur opravljenega začasnega in občasnega dela v koledarskem letu ne sme preseči 720 ur.

S predlogom tega zakona se predlaga izjema od navedenega pravila, in sicer na način, da se upokojencem dovoli, da v koledarskem mesecu opravijo največ 90 ur začasnega ali občasnega dela oziroma tudi največ 120 ur v koledarskem mesecu, vendar največ trikrat v koledarskem letu, pri čemer seštevek ur opravljenega začasnega ali občasnega dela v koledarskem letu ne sme preseči 1080 ur.

Ta ukrep naj bi veljal  do 31. decembra 2022.

Vir: Ministrstvo za delo, družino, socialne zadeve in enake možnosti

**Vlada odgovorila na pobude za začetek postopka za oceno ustavnosti in zakonitosti Odloka in Sklepa o izvajanju vzgojno-izobraževalnega dela na daljavo**

Vlada je od Ustavnega sodišča Republike v odgovor prejela pobude za začetek postopka za oceno ustavnosti in zakonitosti. Pobudniki izpodbijajo Odlok o začasnih ukrepih za preprečevanje in obvladovanje okužb z nalezljivo boleznijo COVID-19 in Sklep o izvajanju vzgojno-izobraževalnega dela na daljav.

Vlada v prvem delu odgovora navaja argumente v prid strokovni utemeljenosti ukrepov obveznega samotestiranja učencev in dijakov in nošenja mask v šolah. V drugem delu pa vlada odgovarja na navedbe pobudnikov o neskladnosti odloka in sklepa z ustavo, zakonodajo in mednarodnimi akti.

Vlada v odgovoru poudarja, da je pri določitvi ukrepov v odloku ravnala v skladu z načelom sorazmernosti iz 2. člena ustave, ob spoštovanju določb ustave, na podlagi Zakona o nalezljivih boleznih ter ob zasledovanju največje koristi učencev in dijakov. Sledila je pozitivnopravni obveznosti zagotavljanja okolja, v katerem se zajezi širjenje okužb z nalezljivo boleznijo ter ohrani delovanje zdravstvenega sistema in odprtost šol. V odloku so bile določene le omejitve, nujno potrebne za dosego ustavnopravno dopustnega cilja, v tej zadevi pa je to varovanje zdravja družbe in posameznikov ter uresničevanje pravice do izobrazbe in šolanja. Vlada deluje s ciljem varovanja ustavnih pravic iz 51. in 57. člena ustave. Vlada ustavnemu sodišču predlaga naj pobude za začetek postopka za oceno ustavnosti in zakonitosti kot neutemeljene zavrne.

Vir: Ministrstvo za zdravje

**Vlada odgovorila na pobudo za začetek postopka za oceno ustavnosti več aktov, ki se nanašajo na Odlok o začasnih ukrepih za preprečevanje in obvladovanje okužb z nalezljivo boleznijo COVID-19**

Vlada RS je odgovorila na Vlada Republike Slovenije je od Ustavnega sodišča Republike Slovenije (sodišče) v mnenje prejela pobude za oceno ustavnosti in zakonitosti več aktov, ki se nanašajo na Odlok o začasnih ukrepih za preprečevanje in obvladovanje okužb z nalezljivo boleznijo COVID-19.

Vlada v odgovoru zavrača navedbe o kršitvah Ustave Republike Slovenije. Vlada poudarja, da je pri določitvi ukrepov v odloku ravnala v skladu z načelom sorazmernosti iz 2. člena ustave, ob spoštovanju določb ustave, na podlagi ZNB ter ob zasledovanju največje koristi učencev in dijakov. Vlada ima pozitivnopravno obveznost in mora v skladu s svojimi pristojnostmi zagotoviti okolje, v katerem se zajezi širjenje okužb z nalezljivo boleznijo in ohrani delovanje zdravstvenega sistema. V odloku so bile določene le omejitve, nujno potrebne za dosego ustavnopravno dopustnega cilja, v tej zadevi pa je to varovanje zdravja družbe in posameznikov ter uresničevanje pravice do izobrazbe in šolanja. Vlada deluje s ciljem varovanja ustavnih pravic iz 51. in 57. člena ustave. Zaradi preprečevanja nenadzorovanega širjenja nalezljive bolezni COVID-19, ohranjanja delovanja zdravstvenega sistema in ohranjanja delovanja šol s fizično prisotnostjo učencev in dijakov pri pouku so bili v skladu z dognanji in stališči stroke sprejeti najmilejši omejitveni ukrepi, saj bi bilo ob hitrem širjenju COVID-19 in nepoznavanju učinkov bolezni kot skrajna posledica lahko poleg povečanega števila okužb in smrti ogroženo delovanje zdravstvenega sistema, kar pomeni, da bi bila ogrožena tudi oskrba bolnih, med njimi tudi oskrba najmlajših. Vlada glede na vse predhodno navedene argumente ustavnemu sodišču predlaga, naj pobude za začetek postopka za oceno ustavnosti in zakonitosti U-I-802/21, U-I-816/21, U-I-819/21 in U-I-820721 kot neutemeljene zavrne.

Pobudniki predlagajo tudi, da se do končne odločitve ustavnega sodišča zadrži izvrševanje 8. člena Odloka o začasnih ukrepih za preprečevanje in obvladovanje okužb z nalezljivo boleznijo COVID-19. Vlada glede predlogov za začasno zadržanje izvrševanja odloka zavrača navedbe, da bi naslovnikom odloka z njegovim izvajanjem nastale težko popravljive škodljive posledice. V 8. členu navedenega odloka so določeni popolnoma neinvazivni ukrepi, ki minimalno posegajo v posameznika, po drugi strani pa zagotavljajo javno zdravje in možnost izvajanja pouka v šolah, otrokom, ki po odločitvi staršev oziroma njihovi lastni odločitvi ne obiskujejo pouka v šoli, pa zagotavlja izobraževanje na daljavo, s katerim se dosegajo realizacija ur in cilji, določeni z vzgojno-izobraževalnimi ali študijskimi programi. Po drugi strani pa bi z zadržanjem izvrševanja odloka nastale težko popravljive škodljive posledice, saj bi se lahko v okolju, kjer so stiki tesni, pogosti, številčni in dolgotrajni, okužbe z virusom nenadzorovano širile in vodile v ponovno popolno prepoved zbiranja v vzgojno- izobraževalnih zavodih in temu posledično v izobraževanje na daljavo za vse. Dodatnim možnostim okužbe bi bilo podvrženo tudi šolsko osebje, kar bi lahko vodilo do nemožnosti izvajanja izobraževanja v šoli in tudi na daljavo. Na podlagi navedenega vlada predlaga, da se predlog za začasno zadržanje izvrševanja 8. člena odloka zavrne.

Vir: Ministrstvo za zdravje

**Dr. Mitja Lainščak imenovan za v.d. direktorja Javne agencije za raziskovalno dejavnost Republike Slovenije**

Vlada je izdala odločbo o imenovanju prof. dr. Mitje Lainščaka za vršilca dolžnosti direktorja Javne agencije za raziskovalno dejavnost Republike Slovenije z dnem 31. 1. 2022, in sicer do imenovanja direktorja Javne agencije za raziskovalno dejavnost Republike Slovenije, vendar največ za šest mesecev, to je do 30. 7. 2022.

Vir: Ministrstvo za izobraževanje, znanost in šport